***Likumprojekts***

**Transporta enerģijas likums**

**1. pants. Likumā lietotie termini**

Likumā lietoti šādi termini:

1) **alternatīvā degviela** – degviela vai enerģijas avots (elektroenerģija, ūdeņradis, biodegviela, sintētiskā un parafinizētā degviela, dabasgāze, tai skaitā biometāns, gāzveida agregātstāvoklī (saspiestā dabasgāze) un šķidrā agregātstāvoklī (sašķidrinātā dabasgāze) un sašķidrinātā naftas gāze, kā arī cita degviela vai enerģijas avots), ar ko daļēji vai pilnībā aizvieto naftas izcelsmes šķidro degvielu transportlīdzekļa apgādei ar enerģiju un kam ir potenciāls veicināt transporta dekarbonizāciju un uzlabot transporta nozares ekoloģiskos rādītājus;

2) **atkritumi** – priekšmeti un vielas, kas uzskatāmi par atkritumiem Atkritumu apsaimniekošanas likuma izpratnē, izņemot vielas, kas tīši pārveidotas vai piesārņotas, lai tās uzskatītu par atkritumiem;

3)**biodegviela –** no biomasas iegūta šķidra vai gāzveida viela, ko var izmantot kā transporta enerģiju;

4) **biometāns** – deggāze, ko iegūst no biomasas, un kas attīrīta līdz dabasgāzes kvalitātei, lai izmantotu kā transporta enerģiju, vai koksnes gāzģeneratora gāze;

5)**biomasa –** bioloģiskas izcelsmes lauksaimniecības, mežsaimniecības un saistīto nozaru (tai skaitā zivsaimniecības un akvakultūras) produktu, atkritumu un atlieku bioloģiski noārdāmā frakcija (tai skaitā augu un dzīvnieku izcelsmes viela), kā arī rūpniecības un sadzīves atkritumu bioloģiski noārdāmā frakcija;

6) **cieti saturoši kultūraugi** - kultūraugi, galvenokārt labība (neatkarīgi no tā, vai tiek izmantoti tikai graudi vai viss augs, kā tas ir, piemēram, zaļbarības kukurūzas gadījumā), bumbuļi un sakņaugi (piemēram, kartupeļi, topinambūri, batātes, manioka un jamss), un bumbuļsīpoli (piemēram, *taro un cocoyam*);

7) **degviela** – šā likuma izpratnē naftas izcelsmes degviela, tai skaitā benzīns un dīzeļdegviela (ieskaitot maisījumus ar biodegvielu), vai cita šķidra vai gāzveida viela, ko var izmantot kā transporta enerģiju;

8) **degvielas piegādātājs –** komersants, kas nodod degvielu galapatēriņam transportā, tai skaitā degvielas mazumtirgotājs, kas realizē no degvielas vairumtirgotāja saņemto degvielu, degvielas mazumtirgotājs, kas realizē paša importēto, vai no Eiropas Savienības dalībvalsts ievesto degvielu un degvielas vairumtirgotājs, kas realizē degvielu un kuram ir speciāla atļauja (licence) degvielas vairumtirdzniecībai vai speciāla atļauja (licence) apstiprināta noliktavas turētāja darbībai, vai speciāla atļauja (licence) reģistrēta saņēmēja darbībai (izņemot realizāciju atliktā akcīzes nodokļa maksāšanas režīmā).

9) **transporta enerģija** – šā likuma izpratnē ir prece ar noteiktu vērtību, kuras nesēji ir naftas izcelsmes degviela, alternatīvā degviela vai cita viela vai produkts, ar ko nodrošina transportlīdzekļa kustību un tajā uzstādīto iekārtu darbību un uzturēšanu;

10) **transporta enerģijas aprite** – jebkādas darbības ar transporta enerģiju, tai skaitā, bet ne tikai, izejvielu ieguve, audzēšana, ražošana un pārstrāde, kā arī transporta enerģijas ieguve, ražošana, marķēšana, uzglabāšana, pārvadāšana, ievešana, izvešana, izplatīšana, apstrāde, sadedzināšana, realizācija, iznīcināšana.

**2. pants. Likuma mērķis**

Šā likuma mērķis ir veicināt alternatīvās degvielas izmantošanu transportā, veicinot tās pieejamību un nodrošinot kvalitāti, alternatīvās degvielas infrastruktūras attīstību, stiprinot transporta enerģijas tirgus uzraudzību un veicinot sabiedrības informētību par alternatīvi fosilajām degvielām pieejamiem un izmantojamajiem transporta enerģijas veidiem, lai sekmētu ilgtspējīgu tautsaimniecības attīstību un ierobežotu klimata pārmaiņas.

**3. pants. Likuma darbības joma**

Šis likums attiecas uz transporta enerģiju un transporta enerģijas apritē iesaistītajām personām.

**4. pants. Valsts mērķis transportā**

(1) Valsts mērķis transportā, ietverot autotransportā, dzelzceļa transportā, ūdens transportā (tostarp kuģos, kas kuģo iekšējos ūdeņos) patērēto enerģiju, izņemot gaisa transportu, ir panākt, lai no atjaunojamiem energoresursiem saražotās enerģijas īpatsvars transporta enerģijas bruto galapatēriņā Latvijā 2020. gadā ir vismaz 10 procenti (turpmāk – valsts mērķis).

(2) Valsts mērķi sasniedz, valstij un pašvaldībai īstenojot politikas pasākumus, tiešo un netiešo valsts atbalstu, kā arī ar obligāto biodegvielas piejaukumu, pienākuma mehānismu degvielas piegādātājiem, vai iepriekš minēto pasākumu vienlaicīgu kombināciju.

(3) Valsts mērķis sasniedzams, ievērojot, ka tādas enerģijas īpatsvars, kas iegūta no tādām biodegvielām, ko ražo no labības un citiem cieti saturošiem kultūraugiem, cukura un eļļas kultūraugiem, kā arī kultūraugiem, kas lauksaimniecības zemē audzēti kā galvenie kultūraugi galvenokārt enerģijas iegūšanas vajadzībām, nepārsniedz 7 procentus no enerģijas galapatēriņa transportā 2020. gadā.

(4) Valsts mērķī ieskaita un valsts un pašvaldības īstenotie pasākumi un tiešais un netiešais valsts atbalsts aptver tikai ilgtspējīgu biodegvielu, kas atbilst šā likuma 6.panta trešajā daļā minētajiem ilgtspējības kritērijiem (turpmāk – ilgtspējīga biodegviela).

(5) Ministru kabinets veic politikas plānošanas pasākumus valsts mērķa sasniegšanai, kā arī pasākumus, lai turpmāk veicinātu no atjaunojamiem energoresursiem saražotas enerģijas īpatsvaru transportā, un veicinātu plašāku alternatīvās degvielas infrastruktūras attīstību.

(6) Pašvaldības sniedz ieguldījumu šā panta pirmajā daļā ietvertā valsts mērķa sasniegšanā, veicina to teritorijās esošos degvielas lietotājus izmantot no atjaunojamiem energoresursiem iegūtu alternatīvo degvielu transportā un savas kompetences ietvaros rada labvēlīgus apstākļus tās ražošanai, kā arī veicina tās izmantošanu sabiedriskajā transportā.

(7) Republikas pilsētas pašvaldības ik gadu līdz 30.aprīlim iesniedz Ekonomikas ministrijai ziņojumu par alternatīvo degvielu izmantošanu sabiedriskajā transportā. Ekonomikas ministrija savā tīmekļvietnē publicē pārskatu par labās prakses apkopojumu — republikas pilsētas pašvaldībās veiktajiem pasākumiem alternatīvās degvielas izmantošanas veicināšanai sabiedriskajā transportā.

(8) Centrālā statistikas pārvalde, aprēķinot no atjaunojamiem energoresursiem saražotas enerģijas īpatsvaru, ņem vērā tikai ilgtspējīgu biodegvielu.

**5.pants. Transporta enerģijas kvalitāte un tirgus uzraudzība**

(1) Ministru kabinets nosaka par transporta enerģijas tirgus, tai skaitā par transporta enerģijas kvalitātes, uzraudzību atbildīgo institūciju.

(2) Ministru kabinets nosaka kārtību, kādā veicama transporta enerģijas tirgus uzraudzība, naftas izcelsmes degvielas aprites uzraudzības institūcijas tiesības un pienākumus, transporta enerģijas apritē iesaistītajām personām, tai skaitā degvielas piegādātājiem, izvirzāmās prasības, tiesības, pienākumus, kā arī degvielas kvalitātei, tai skaitā arī biodegvielas kvalitātei, izvirzāmās prasības (turpmāk – degvielas kvalitātes prasības), kā arī vispārīgo ziņošanas kārtību.

(3) Ministru kabinets nosaka kvalitātes prasības Latvijas tirgū piedāvātajiem transporta enerģijas veidiem, ko izmanto autotransporta līdzekļu un visurgājēja tehnikas (tostarp kuģos, kas kuģo iekšējos ūdeņos), lauksaimniecības, un mežsaimniecības traktoru, kā arī atpūtas kuģu, ja tie nekuģo jūrā, dzirksteļaizdedzes motoru un kompresijaizdedzes motoru darbināšanai, ņemot vērā šo motoru tehniskās prasības saistībā ar veselības aizsardzību un vides aizsardzību.

(4) Ik gadu līdz 1. jūnijam par transporta enerģijas tirgus, tai skaitā par degvielas kvalitātes, uzraudzību atbildīgā institūcija sagatavo un iesniedz Ekonomikas ministrijā Valsts degvielas kvalitātes ziņojumu ar informāciju par benzīna un dīzeļdegvielas kvalitāti iepriekšējā gadā (turpmāk - Valsts degvielas kvalitātes ziņojums). Ekonomikas ministrija Valsts degvielas kvalitātes ziņojumu līdz 30.augustam iesniedz Eiropas Komisijai.

(5) Personas, kas veic komercdarbību ar biodegvielu, ievēro normatīvos aktus, kas regulē naftas produktu (degvielas) apriti un akcīzes nodokļa piemērošanas kārtību.

**6.pants. Biodegvielas aprite**

(1) Kā transporta enerģija izmantojama degvielas kvalitātes prasībām atbilstoša biodegviela. Degvielas kvalitātes prasībām neatbilstoša biodegviela nav izmantojama kā transporta enerģija un ir iznīcināma.

(2) Ministru kabinets nosaka kārtību, kādā veicama biodegvielas atbilstības novērtēšana un nodošana pārstrādei, kārtību, kādā iznīcināma degvielas kvalitātes prasībām neatbilstoša biodegviela un kārtību, kādā kontrolējama biodegvielas ražošana un jaukšana ar naftas izcelsmes šķidro degvielu.

(3) Ministru kabinets nosaka biodegvielas ilgtspējības kritērijus, to ieviešanas mehānismu, uzraudzības un kontroles kārtību.

(4) Ministru kabinets nosaka biodegvielas, tai skaitā, bet ne tikai biodīzeļdegvielas, bioetanola un transportā izmantojamā biometāna valsts politikas pamatprincipus šā likuma 4.panta pirmajā daļā minētā valsts mērķa sasniegšanai.

**7. pants. Alternatīvo degvielu infrastruktūra**

(1) Prasības elektrotransportlīdzekļu uzlādes, dabasgāzes uzpildes un ūdeņraža uzpildes iekārtām un to ierīkošanai, kā arī tehniskās specifikācijas krasta elektropadeves iekārtām un uzpildes un uzlādes punktos patērētājiem norādāmo informāciju nosaka Ministru kabinets.

(2) Degvielas piegādātājs, uzpildes vai uzlādes punkta operators sniedz informāciju par alternatīvo degvielu uzpildes vai uzlādes punkta ģeogrāfisko izvietojumu sistēmas turētājam, kas atbildīgs par informācijas par uzpildes un uzlādes punktu izvietojumu pieejamību Latvijas valsts teritorijā. Ministru kabinets nosaka sistēmas turētāju un informācijas sniegšanas kārtību.

(3) Autostāvvietas, kas šī likuma izpratnē ir speciāli mehānisko transportlīdzekļu novietošanai izveidota un aprīkota teritorija, kas atrodas dzīvojamo un nedzīvojamo ēku iekšienē vai šo ēku blakus pieguļošā teritorijā, īpašnieks, īrnieks, nomnieks, pārvaldītājs nodrošina elektrotransportlīdzekļa uzlādes punkta ierīkošanu. Ministru kabinets nosaka prasības elektrotransportlīdzekļu uzlādes punkta ierīkošanai un kārtību, kādā autostāvvietās izveido elektrotransportlīdzekļu uzlādes iekārtām nepieciešamo infrastruktūru un aprīkojumu.

**8.pants. Patērētāju informēšana**

(1) Mehāniskā transportlīdzekļa ražotājs nodrošina, ka redzamā vietā uz mehāniskā transportlīdzekļa, ko var regulāri uzpildīt ar alternatīvo degvielu vai uzlādēt uzlādes punktā, un kas laists tirgū pēc šī likuma spēkā stāšanās datuma, un to rokasgrāmatā iekļauj informāciju par mehāniskā transportlīdzeklī izmantojamo alternatīvo degvielu un uzlādes vai uzpildes veidu.

(2) Ministru kabinets nosaka uz degvielas uzpildes staciju, uzpildes vai uzlādes punktu, vai citu transporta enerģijas tirdzniecības vietu (turpmāk – transporta enerģijas tirdzniecības vieta) attiecināmās prasības patērētāju informēšanai par degvielas kvalitāti, degvielas veidu, kā arī par biodegvielas saturu benzīnā vai dīzeļdegvielā.

**9. pants. Obligātais biodegvielas piejaukums**

(1) Šā likuma 4.panta pirmajā daļā noteiktā Valsts mērķa sasniegšana un biodegvielas aprite tiek veicināta ar obligāto biodegvielas piejaukumu Latvijas galapatēriņam transportā piegādātajam benzīnam un dīzeļdegvielai.

(2) Uz naftas izcelsmes šķidrajām degvielām ar obligāto biodegvielas piejaukumu attiecas šā likuma 5.panta trešajā daļā noteiktās uz degvielu attiecināmās tehniskās specifikācijas.

**10. pants. Pienākuma mehānisms degvielas piegādātājiem**

(1) Pienākuma mehānisma degvielas piegādātājiem izveidošanas mērķis ir veicināt šā likuma 4.panta pirmajā daļā noteiktā valsts mērķa sasniegšanu. Degvielas piegādātājs katru gadu pārdod noteiktu tādas transporta enerģijas īpatsvaru, kas ražota no atjaunojamiem energoresursiem, ieskaitot no atjaunojamiem energoresursiem ražotu elektroenerģiju un ūdeņradi, no visa tā paša degvielas piegādātāja galapatēriņam transportā Latvijā nodotās transporta enerģijas apjoma. Pienākuma mehānismā degvielas piegādātājam nosakāmo pienākuma apjomu sadalījumā pa gadiem, tā noteikšanas metodiku, nosakot samazinātu pienākuma apjomu 2019.gadam, nosaka Ministru kabinets.

(2) Degvielas piegādātājs šā likuma 5.panta otrā daļā noteiktās vispārīgās ziņošanas kārtības ietvaros ik gadu ziņo par galapatēriņam transportā Latvijā nodotā katra transporta enerģijas veida daudzumu. Ziņošanas kārtību un par pienākuma mehānisma degvielas piegādātājiem administrēšanu atbildīgo institūciju nosaka Ministru kabinets.

(3) Ja degvielas piegādātājs pienākuma mehānisma degvielas piegādātājiem ietvaros pienākuma izpildei izmanto biodegvielu, pienākuma izpildē tiek ieskaitīta tikai ilgtspējīga biodegviela.

(4) Ja degvielas piegādātājs pienākuma mehānisma degvielas piegādātājiem ietvaros pienākuma izpildei izmanto elektroenerģiju, pienākuma mehānisma degvielas piegādātājiem ietvaros elektrotransportlīdzeklim piegādātajam elektroenerģijas daudzumam piemēro reizinātāju pieci.

(5) No atjaunojamiem energoresursiem ražotai nebioloģiskas izcelsmes šķidrajai vai gāzveida transporta degvielai, kas nav biodegviela un kuras energoietilpību rada atjaunojamie energoresursi, izņemot biomasu, kas izmantota kā transporta enerģija, kā arī lietotai cepameļļai, kas izmantota kā transporta enerģija, pienākuma mehānisma degvielas piegādātājiem ietvaros piemēro rezinātāju divi. Ministru kabinets nosaka izejvielas, kuru izmantošana biodegvielas ražošanā sniedz iespēju pienākuma mehānisma degvielas piegādātājiem ietvaros piegādātajai enerģijai piemērot reizinātāju divi.

(6) Ja degvielas piegādātājs pienākuma mehānisma degvielas piegādātājiem ietvaros pienākuma izpildei izmanto biometānu, pienākuma mehānisma degvielas piegādātājiem ietvaros piegādātajam biometāna daudzumam piemēro reizinātāju divi.

(7) Ministru kabinets papildus šā panta ceturtajā, piektajā un sestajā daļā ietvertajiem gadījumiem, var noteikt citus gadījumus, kad pienākuma mehānisma ietvaros pienākuma izpildei piegādātajai enerģijai piemēro reizinātājus atkarībā no enerģijas izcelsmes avota.

(8) Par pienākuma mehānisma degvielas piegādātājiem administrēšanu atbildīgā institūcija uzrauga un kontrolē degvielas piegādātājam šā panta pirmajā daļā noteiktā pienākuma izpildi.

(9) Ja par pienākuma mehānisma degvielas piegādātājiem administrēšanu atbildīgā institūcija pēc šā panta otrajā daļā minēto datu saņemšanas konstatē, ka degvielas piegādātājs nav izpildījis šā panta pirmajā daļā noteikto pienākumu nodrošināt attiecīgajam gadam noteikto tādas transporta enerģijas īpatsvaru, kas ražota no atjaunojamiem energoresursiem, par pienākuma mehānisma degvielas piegādātājiem administrēšanu atbildīgā institūcija pieņem lēmumu, kurā nosaka degvielas piegādātājam veikt maksājumu valsts budžetā 0,1 procenta apmērā no degvielas piegādātāja pēdējā finanšu gada neto apgrozījuma, kas attiecas uz naftas izcelsmes degvielas apriti, tai skaitā piegādi un tirdzniecību. Par pienākumu, kas veicams attiecībā uz 2019.gadu izsaka brīdinājumu.

**Pārejas noteikumi**

1. Ar šā likuma spēkā stāšanos spēku zaudē Biodegvielas likums (Latvijas Vēstnesis, 2005, 52.nr.; 2006, 65.nr.).

2. Ministru kabinets līdz 2019. gada 31. decembrim un līdz 2021. gada 31. decembrim iesniedz Eiropas Komisijai informāciju par šā likuma 4.panta pirmajā daļā noteiktā mērķa izpildi.

3. Līdz šā likuma 5.panta pirmajā, otrajā un trešajā daļā, 6.panta otrajā, trešajā un ceturtajā daļā, 7.panta pirmajā un otrajā daļā, 8.panta otrajā daļā un 10.panta piektajā daļā paredzēto noteikumu spēkā stāšanās dienai, bet ne ilgāk kā līdz 2018. gada 31. decembrim piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2000. gada 26. septembra noteikumi Nr.332 "Noteikumi par benzīna un dīzeļdegvielas atbilstības novērtēšanu";

2) Ministru kabineta 2005. gada 18. oktobra noteikumi Nr.772 " Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību";

3) Ministru kabineta 2011. gada 5. jūlija noteikumi Nr.545 "Noteikumi par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību";

4) Ministru kabineta 2018. gada 6. februāra noteikumi Nr. 78 “Prasības elektrotransportlīdzekļu uzlādes, dabasgāzes uzpildes, ūdeņraža uzpildes un krasta elektropadeves iekārtām” .

4. Šā likuma 10.panta pirmā un otrā daļa stājas spēkā 2019.gada 1.janvārī.

5. Šā likuma 7.panta trešajā daļā ietvertās prasības piemēro no 2020.gada 1.janvāra.

6. Ministru kabinets līdz 2019. gada 1. janvārim izdod šā likuma 10.panta pirmajā un otrajā daļā paredzētos noteikumus.

7. Ministru kabinets līdz 2018. gada 31. decembrim izdod šā likuma 7.panta trešajā daļā paredzētos noteikumus.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no šādām direktīvām:

1) Eiropas Parlamenta un Padomes 2009. gada 23. aprīļa 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK;

2) Eiropas Parlamenta un Padomes 2009. gada 23. aprīļa Direktīva 2009/30/EK, ar ko groza Direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes Direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ Direktīvu 93/12/EEK.

 3) Eiropas Parlamenta un Padomes 2014.gada 22.oktobra Direktīva 2014/94/ES par alternatīvo degvielu infrastruktūras ieviešanu.

4) Eiropas Parlamenta un Padomes 2015. gada 9. septembra Direktīva (ES) 2015/1513, ar kuru groza Direktīvu 98/70/EK, kas attiecas uz benzīna un dīzeļdegvielu kvalitāti, un Direktīvu 2009/28/EK par atjaunojamo energoresursu izmantošanas veicināšanu.

Likums stājas spēkā 2018. gada 1.jūnijā.

Ministru prezidenta biedrs,

ekonomikas ministrs A.Ašeradens

Vīza: Valsts sekretārs J.Stinka

B.Logina,
67013095, Baiba.Logina@em.gov.lv

M.Ramanis

670132149, Mikus.Ramanis@em.gov.lv